作者：吴则礼
词牌/韵律：多丽

paragraphs: 听新蝉，舜琴初弄清弦。
伴薰风、匆匆佳气，锺希世英贤。
正芳蓂、更馀九荚，况强仕，犹待三年。
笔下烟云，胸中岩壑，玉峰凛凛映人寒。
公不见、清潭宝剑，九彩动星躔。
浑疑是，风雷变化，落在人间。
驻东阳、清谭终日，种成桃李森然。
向庭闱、彩衣有庆，更华萼、棠棣相鲜。
骥足难留，牛刀暂屈，匪朝伊夕步花砖。
自今往、掀天扶地，声迹寄凌烟。
它时事，赤松共约，携手骖鸾。